ኣወል ገበን ፈጺሞም ዝተኣስሩ ሰባት ከም ናይ ፖለቲካ እሱራት ክቝጸሩ ይኽእሉ'ዮም ይብሉ። "ገበን ፈጺሞም ክዀኑ ይኽእሉ። ግናኸ እቲ ዋና ጕዳይ ገበን ፈጺሞም/ኣይፈጸሙን ዘይኰነስ ዝተኸሰስሉን ብይን ዝተዋህበሎምን ጕዳይ ፖለቲካ ዝተሓወሶ'ምበር ናይ ፖለቲካ ግጭት እንተ ዘይነብርሲ እቲ ገበን ኣይምፈጸምዎን፣ ኣይምተኣስርኑ ኸኣ ክበሃል ይከኣል። ስለዚ ካብ ዝተታሕዝሉን ዝተኣስርሉን ምስ ፍርዶም ዝተኣሳሰር ብምልዕዓል-ፖለቲካዊ ምኽንያት'ዩ ዝብል ትርጕም ክወሃቦ ይኽእል" ይብሉ። ከምዚ ዓይነት ኣገላልጻ ግን ብዅሎም ተቐባልነት የብሉን። ናይ ፖለቲካ እሱራት ዝብል ሓረግ ኣከራኻሪ ምዃኑ ዝገልጹ፡ ኣቶ ኣስፍሃ ተኪኤ ፡ ናይ ኣምነስቲ ኢንተርናሽናል ናይ ቀርኒ ኣፍሪቃ ሰብኣዊ መሰላት ምሁር፡ "ናይ ፖለቲካ እሱር ዚብል ሓረግ ክጥቀም ኣይፈቅድን" ይብሉ። ናይ ፖለቲካ እሱር ብዙሕ ነገር'ዩ ዘጠቓልል። ከም ዕልዋ-መንግስቲ ዝኣመሰሉ ገበናት ዝፈጸሙ፡ ከም ናይ ፖለቲካ እሱራት ክቝጸሩ ይኽእሉ'ዮም። "እንተ ብሓይሊ ወይከኣ ብዝተመሳሳሉ ኣገባባት መንግስቲ ንምግልባጥ ብዘካይድዎ ፈተነ ምስ ዝእሰሩ ናይ ፖለቲካ እሱራት'ዮም ዝበሃሉ፣ ገበን ግን ፈጺሞም'ዮም። ስለዚ፡ ናይ ፖለቲካ እሱራት ኢልና ኣብ ክንዲ ንጽውዕም ናይ ሕልና እሱራት ኢልና ንጽውዕም" ይብሉ። ናይ ሕልና እሱር ክበሃል ከሎ እቶም ሰባት ብዝወሰዱዎ መርገጺ ወይከኣ ብናይ ፖለቲካ ኣጣምትኦም ምኽንያት ከም እተኣስሩ'ዩ ዘርኢ። ኣምነስቲ ኢንተርናሽናል ናይ ሕልና እሱራት ክብል ነቲ ዘልገብሉ መእሰሪ ምኽንያት ዘይኰነስ ዘበገሶ ጕዳይ'ዩ ዝርኢ ዝብሉ ኣቶ ፍስሃ፡ "ቀዳማይ መለክዒና ሓደ ሰብ እቲ ገበን ብሓቂ ፈጺሙዎ ድዩ፡ ወይስ ለጊቡዎ እዩ ዚብል ምርኣይ የድሊ። መበገሲኡ ንኸነረጋጽ ቀሊል ኣይኰነን፡ ግናኸ ርዱእ'ዩ። እቲ ፈጺሞሞ ዝበሃል ዘሎ ገበንከ ልክዕ ድዩ?
